**Tisztelt Államtitkár Asszony! Államtitkár Úr! Tisztelt Polgármester Úr! Kedves Megjelentek!**

A városkutatásokkal foglalkozó szakemberek megállapították, hogy egy nagyváros olyan elkülöníthető területekből áll, ahol az emberi, társadalmi kapcsolatok az adott helyre jellemző életforma sajátosságokkal rendelkeznek.

Csepel korábban tipikusan gyárvárosként fejlődött, amelynek szerényebb polgári hagyományai voltak.

Ezt a térséget jobbára elkerülte a 19. század jelentős magánerős, városarculatot meghatározó építési hulláma. Földrajzi fekvése miatt az egyébként igen jó adottságú terület csak később kapcsolódhatott Budapest föllendüléséhez. A húszas évektől indult meg a kertvárosias beépítés, míg az ötvenes évektől többnyire munkáslakások épültek, később jórészt a szocialista lakótelepek uralták a képet.

Csepel az ötvenes évek óta a főváros 21. kerülete, speciális fekvése miatt mind az átmeneti, mind külső övezet sajátosságait hordozza. Közvetlenül határos egy belső kerülettel, de a lakóterületek többsége a külső övezeti gyűrűbe esik.

A városi infrastruktúrák fejlesztése, modernizálása Budapest Főváros Önkormányzatának egyik legfontosabb feladatköre.

A beruházások nem csak a lakosság számára fontosak, de a potenciális expanziós területek átalakulásának dinamikáját is alapvetően befolyásolják.

A városfejlesztés folyamatát látva ma már bizton állítható, hogy Csepel és térsége Budapest eddig fel nem fedezett aranytartaléka. A Főváros vezetésének évek óta komoly célkitűzése, hogy ezt a kiváló adottságokkal rendelkező, korábban nem mindig értékén kezelt övezetet erősebben bekapcsolja Budapest vérkeringésébe.

A kormány és a főváros egyik legnagyobb projektje, a Déli Városkapu program, a tervpályázati szakasz után hamarosan kivitelezési szakaszba lép. A Fővárosi Közfejlesztések Tanácsában döntés született az új Duna-híd megépítéséről is. Mindkét beruházás elősegíti Csepel északi területeinek teljes átalakulását, a térség korábbi, ambivalens megítélésének átértékelését.

A kerület vezetése tudja, hogy az új, fővárosi léptékben is fajsúlyos beruházások mellett fontos a meglévő lakóövezetek folyamatos átalakítása is. Csepel jelenlegi vezetése felismerte ennek jelentőségét, és önmaga is ezt az utat választotta.

A Budapest átfogó gyarapítását célzó pályázatokon az utóbbi időben Csepel több alkalommal nyert forrásokat arculatának megújításához.

A Főváros Önkormányzata az elmúlt években különös hangsúlyt helyezett az élénk és tartalmas közösségi életet lehetővé tevő és megtartó beruházások támogatására.

Így számottevő pályázati összegeket nyert Csepel városközpont integrált rehabilitációja, a Csepeli Sport, Szabadidő- és rendezvényközpont felújítása, a Brenner János park kialakítása, a Daru-domb közterületi fejlesztése vagy a Napközis Tábor komplex megújítása is.

A Fővárosi Közgyűlés kerületi önkormányzati városrehabilitációs munkák támogatására kiírt 2016-os TÉR\_KÖZ pályázatán a városrész 190 millió Ft támogatást nyert el a Rákóczi Kert átalakítására.

Előrelépésről akkor beszélhetünk, ha a változáshoz értékes tartalom is párosul.

A Rákóczi Kert korábban is közösségi térként működött. A cca. 25 ezer m2-es terület most új, magasabb minőségben, kibővült szolgáltatásokat nyújtva épült át.

A megújítás nem titkolt célja egy olyan változatos környezet megteremtése volt, ahol a kisgyermekes családoktól, a fiatalokon át a nagyszülőkig, minden generáció otthonosabban érezheti magát.

A közösségi tervezés sikeres volt, a cél megvalósult. A Rákóczi Kert, a Családok Parkja mától igényes és barátságos környezetben várja a családokat.

Példaértékű kezdeményezés, hogy a helyi lakosok, a park használói mind a tervezésben, mind a megvalósításban aktívan közreműködtek és később a fenntartásban és az állagmegóvásban is tevékenyen részt vállalnak.

|  |
| --- |
| *„Merni tudó szíveké a világ” -* bizonyos értelmezésben Vergilius erőt adó mondatát érezhetik át most mindazok, akik közösségi összefogással, ötleteikkel, kétkezi munkájukkal megépítették ezt a sokszínű, nívós pihenőparkot. |

**Tisztelt Meghívottak!**

Mindannyian tapasztaljuk, hogy 21. századra jellemző társadalmi átalakulások során sajnos sokat veszítettek jelentőségükből a helyi, személyes kapcsolatok. A beszédes szomszédság szerepét átvették a kényelmes, de hideg, személytelen, bizonytalan internetes szolgáltatások, a technika ugrásszerű robbanása a mindennapi életben bántóan feleslegessé tette a közvetlen emberi kommunikációt.

Egészséges társadalmakban az egyének az elszigetelődés feloldására helyi közösségeket hoznak létre. Fontossá válik számukra környezetük értékeinek megőrzése, újra működni kezdenek a kötetlen, szeretetteljes együttlétek, a kis közösségekben barátságok is szövődhetnek.

*“Többet megtudhatsz másokról egy óra játék, mint egy év beszélgetés alatt.” –*állapította meg a közösséget és a játékot nagyra tartó Platón.

Mértékadó vélemények szerint a gyakran együtt játszó közösségek később is erősebben együtt maradnak. A szabadidejüket közösen eltöltő, játékos családokban felnővő gyermekek serdülőkorban kiegyensúlyozottabbak, ritkábban válnak utcán csellengő kamaszokká.

Az elfoglalt szülők is pontosan tudják, hogy több értékes órát kellene családjukkal, gyermekeikkel tölteniük.

Egy jó közösségi tér minőségi idő eltöltésére ad lehetőséget. Pótolni kezd valami nagyon fontosat, ami már - már veszendőben van. Az ember biológiai lény, társas lény. A technika rohanásával nem alkalmas a végtelenségig lépést tartani.

A csepeliek a Rákóczi Kert megújításával megmutatták, hogy fontosak számukra a családi vagy baráti körben eltöltött órák, a személyes kapcsolatokra építő közösségi élmények, a szabadidő tartalmas eltöltése. Felismerték annak jelentőségét: nem engedhető, hogy a gépek, az automatizmusok, a technika nyújtotta sivár monotonitás, az érzelemnélküliség maga alá gyűrjön.

A csepeliek azt is tudják, hogy többen lenni egy közösségben nem egyszerű mennyiségi, hanem minőségi különbség.

*“Senkit se eresszetek útjára úgy, hogy jobbá és boldogabbá ne tennétek!”
-* úgy tűnik Teréz anya örökbecsű mondását érdemes szem előtt tartani.

Az élhetőség meghatározóbb szempont az ember mindennapjaira, mint egy hibásan értelmezett, inkább a látványosságra, vagy az anyagi nyereségre koncentráló fejlesztés.

Budapest az élhető városok listáján idén is előkelő helyen szerepel és 2019-ben elnyerte az „Európa legjobb úticélja” megtisztelő címet is. Fővárosunk ma élhetőbb környezetet nyújt lakóinak és az idelátogatóknak, mint a közelmúlt évtizedeiben. Budapest az elmúlt közel tíz évben sokat változott, ami többek között a közösségi terek nyújtotta élményeknek is köszönhető.

Köszönetet mondok a kerület vezetőinek, Borbély Lénárd polgármester úrnak, hogy Csepel fejlesztésével, családbarát közösségi terek kialakításával tevékenyen hozzájárulnak Budapest szépüléséhez.